b'\n_START_ARTICLE_\nFranc Kramberger\n_START_SECTION_\n\xc5\xbdivljenjepis\n_START_PARAGRAPH_\nMa\xc5\xa1ni\xc5\xa1ko posve\xc4\x8denje je prejel 29. junija 1960 v mariborski stolnici._NEWLINE_Leta 1965 je postal prefekt Slom\xc5\xa1kovega dija\xc5\xa1kega semeni\xc5\xa1\xc4\x8da v Mariboru, kar je opravljal do leta 1972, ko je postal ravnatelj tega zavoda. Naslednje leto (1973) je doktoriral na Teolo\xc5\xa1ki fakulteti v Ljubljani._NEWLINE_10. novembra 1980 ga je pape\xc5\xbe Janez Pavel II. imenoval za rednega mariborskega \xc5\xa1kofa; posve\xc4\x8den je bil 21. decembra istega leta v mariborski stolnici._NEWLINE_7. aprila 2006 je bila mariborska \xc5\xa1kofija povzdignjena v mariborsko nad\xc5\xa1kofijo, tako da je Kramberger postal prvi nad\xc5\xa1kof te nad\xc5\xa1kofije, hkrati pa je bila ustanovljena tudi metropolija Maribor, tako da je Kramberger prevzel tudi dol\xc5\xbenost metropolita. 3. novembra 2006 ga je predsednik Slovenije dr. Janez Drnov\xc5\xa1ek odlikoval z zlatim redom za izjemne zasluge Republike Slovenije. Po mnenju mariborskih novinarjev pa je postal naj Maribor\xc4\x8dan leta 2006._NEWLINE_Na lastno pro\xc5\xa1njo ga je pape\xc5\xbe Benedikt XVI. 3. februarja 2011 razre\xc5\xa1il s polo\xc5\xbeaja mariborskega nad\xc5\xa1kofa; nasledil ga je Marjan Turn\xc5\xa1ek. Odstop je bil povezan s te\xc5\xbeavami mariborske nad\xc5\xa1kofije; zaradi propadlih finan\xc4\x8dnih nalo\xc5\xbeb se je ta konec leta 2011 zna\xc5\xa1la tik pred bankrotom, kar je povzro\xc4\x8dilo \xc5\xa1kandal v slovenski javnosti.'